Priekšlikums Padomes lēmums par nostāju, kas Kopienai ĀKK un EK Ministru padomē jāpieņem attiecībā uz lēmumu pārdalīt daļu no devītā Eiropas Attīstības fonda (EAF) dotācijas rezerves, kas paredzēta ilgtermiņa attīstībai /* COM/2006/0185 galīgā redakcija */





[pic] | EIROPAS KOPIENU KOMISIJA | Briselē, 28.4.2006 COM(2006)185 galīgā redakcija Priekšlikums PADOMES LĒMUMS par nostāju, kas Kopienai ĀKK un EK Ministru padomē jāpieņem attiecībā uz lēmumu pārdalīt daļu no devītā Eiropas Attīstības fonda (EAF) dotācijas rezerves, kas paredzēta ilgtermiņa attīstībai (iesniegusi Komisija) PASKAIDROJUMA RAKSTS Eiropas Kopiena aktīvi piedalās tādu jaunu iniciatīvu izstrādē un īstenošanā, kuru mērķis ir atbalstīt jaunattīstības valstis. Iniciatīvas ĀKK valstu atbalstam sniedz ievērojamu ieguldījumu nabadzības samazināšanā, kas ir viens no galvenajiem mērķiem gan ĀKK un EK partnerattiecību nolīgumā, kas parakstīts 2000. gada 23. jūnijā Kotonū, gan Kopienas attīstības politikā. Kopš 9. EAF reģionālās dotācijas sākotnējā plānojuma ir attīstītas jaunas iniciatīvas nolūkā risināt īpašās vajadzības, kas radušās saskaņā ar pašreizējām ĀKK valstu prioritātēm un prioritātēm, ko ES noteikusi saskaņā ar tās attīstības politiku, un jo īpaši saskaņā ar sadarbību ĀKK valstu starpā, kas sniedz labumu daudzām ĀKK valstīm vai visām šīm valstīm. ĀKK valstu sadarbībai sākotnēji paredzētā summa saskaņā ar 9. EAF (300 miljoni euro) tomēr izrādījās pārāk ierobežota, lai segtu visas jaunās iniciatīvas. Pēc tam, kad reģionālajai sadarbībai paredzētā rezerve tika izlietota, papildus parastajai atlikumu pārnešanai no iepriekšējiem fondiem (6., 7. un 8. EAF) vairākas reizes vajadzēja mobilizēt 9. EAF dotācijas rezervi, kas paredzēta ilgtermiņa attīstībai, nolūkā palielināt asignējumu ĀKK (tostarp, sākot ar 1 miljardu euro nosacīto summu, kas sākotnēji tika iekļauta rezervē visam 9. EAF), kas pašlaik ir 2 573 miljoni euro. Šī summa ir pilnībā saplānota, un pašlaik vēl nav pieejama neviena reģionālā vai ĀKK iekšējā rezerve, lai finansētu jaunas iniciatīvas. Šādos apstākļos saskaņā ar 8. punktu I pielikumā (ĀKK un EK partnerattiecību finanšu protokols) ĀKK un EK Ministru padome var veikt atbilstošus pasākumus, ja kādā Nolīguma dokumentā paredzētie līdzekļi tiek izsmelti. Šajā sakarā un ar nosacījumu, ka tiek saņemta Padomes piekrišana, Komisija ierosina ĀKK un EK Ministru padomē pieņemt še pievienoto lēmumu, kurā paredzēts no 9. EAF dotācijas rezerves ilgtermiņa attīstībai pārskaitīt 110 miljonus euro uz asignējumu, kas paredzēts ĀKK valstu sadarbībai saskaņā ar dotāciju reģionālajai sadarbībai. Šī kopējā summa tiks izmantota šādi. - EUR 70 miljoni paredzēti „ES un Āfrikas partnerattiecībām infrastruktūrai”; no šīs summas veiks ieguldījumu EUR 60 miljonu apmērā ieguldījumu fondā, ko pārvalda Eiropas Investīciju banka (EIB), un EUR 10 miljoni paredzēti, lai finansētu sagatavošanas darbības un pētījumus infrastruktūras plānošanai Āfrikā. - EUR 20 miljoni paredzēti, lai sekmētu ĀKK valstu integrāciju pasaules tirdzniecībā, piešķirot 10 miljonus euro, lai stiprinātu Kopienas atbalstu daudzpusējai „integrētai pamata” iniciatīvai, un 10 miljonus euro, lai turpinātu Kopienas projektu, kura mērķis ir veicināt ĀKK valstu aktīvāku līdzdalību Pasaules Tirdzniecības organizācijā (PTO). - EUR 20 miljoni paredzēti dažādām darbībām, piemēram, pētniecības projekta finansēšana cukura nozarē, kas papildina reformu atbalsta darbības valstīs, uz kurām attiecas „cukura protokols” (+/- 9 miljoni), ERASMUS MUNDUS „loga” radīšana par labu ĀKK valstīm (+/- 5 miljoni), atbalsts ieguldījumu fondam par labu Āfrikas Savienības APRM mehānismam (Āfrikas salīdzinošās pārskatīšanas mehānisms) (+/- 2 miljoni) un atbalsts ANO MĀJOKLIM par labu „līdzdalības programmai nolūkā uzlabot graustu kvartālus ĀKK valstīs” (+/- 4 miljoni). Sakarā ar visiem šiem iemesliem Komisija ierosina Padomei pieņemt še pievienoto lēmumu attiecībā uz to, kā sadalāma 9. EAF dotācijas rezerve ilgtermiņa attīstībai. Priekšlikums PADOMES LĒMUMS par nostāju, kas Kopienai ĀKK un EK Ministru padomē jāpieņem attiecībā uz lēmumu pārdalīt daļu no devītā Eiropas Attīstības fonda (EAF) dotācijas rezerves, kas paredzēta ilgtermiņa attīstībai EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 310. pantu saistībā ar 300. panta 2. punkta otro daļu, ņemot vērā Komisijas priekšlikumu, tā kā: (1) Ar 15. pantu ĀKK un EK Partnerattiecību nolīgumā, kas parakstīts 2000. gada 23. jūnijā Kotonū un pārskatīts 2005. gada 25. jūnijā Luksemburgā, noteikts, ka ĀKK un EK Ministru padome var pieņemt lēmumus saskaņā ar šo Nolīgumu, un ar Nolīguma I pielikuma 8. punktu noteikts, ka tā var veikt atbilstošus pasākumus, ja kādā Nolīguma dokumentā paredzētie līdzekļi ir izsmelti. (2) Devītā EAF dotācijas resursi, kas paredzēti reģionālajai sadarbībai un integrācijai, ir pilnībā saplānoti. Kopienai ĀKK un EK Ministru padomē būtu jāpieņem tāda nostāja, lai varētu pieņemt lēmumu attiecībā uz daļēju 9. EAF dotācijas rezerves, kas paredzēta ilgtermiņa attīstībai, pārdalīšanu par labu asignējumam, kas paredzēts ĀKK valstu sadarbībai saskaņā ar dotāciju reģionālajai sadarbībai, IR NOLEMUSI ŠADI. 1. pants Eiropas Kopiena ierosina ĀKK un EK Ministru padomē pieņemt šādu nostāju attiecībā uz ilgtermiņa attīstībai paredzētās 9. EAF rezerves sadali, pamatojoties uz še pievienoto ĀKK un EK Ministru padomes lēmuma projektu. Nebūtiskus grozījumus šajā lēmuma projektā var veikt bez jauna Padomes lēmuma. Briselē, Padomes vārdā – priekšsēdētājs PIELIKUMS Projekts ĀKK UN EK MINISTRU PADOMES LĒMUMS par daļēju devītā Eiropas Attīstības fonda (EAF) dotācijas rezerves, kas paredzēta ilgtermiņa attīstībai, pārdali ĀKK UN EK MINISTRU PADOME, ņemot vērā Partnerattiecību nolīgumu starp Āfrikas, Karību jūras un Klusā okeāna valstīm (turpmāk tekstā „ĀKK”) un Eiropas Kopienu un tās dalībvalstīm, kas 2000. gada 23. jūnijā parakstīts Kotonū[1] un 2005. gada 25. jūnijā pārskatīts Luksemburgā[2] (turpmāk tekstā „ĀKK un EK nolīgums”), un jo īpaši tā I pielikuma 8. punktu, tā kā: (1) Līdzekļi, kas pieejami reģionālajai sadarbībai un integrācijai, ir saplānoti. (2) Lai sekmētu to, ka tiek īstenotas ES un Āfrikas partnerattiecības infrastruktūrai, kuru mērķis ir atvieglināt savstarpēju savienojamību kontinenta mērogā un veicināt reģionālo integrāciju, ir jāpiešķir papildu resursi. (3) Lai nodrošinātu labāku ĀKK valstu integrāciju starptautiskajā tirdzniecībā, turpinot Eiropas Kopienas jau uzsāktās darbības, ir jāpiešķir papildu resursi. (4) Lai atbalstītu cukura nozarē veiktos pētījumus, kas papildina jau uzsāktās reformu atbalsta darbības valstīs, uz kurām attiecas „cukura protokols”, ir jāpiešķir papildu resursi. (5) Lai ļautu ĀKK valstīm izmantot ERASMUS MUNDUS programmu, ir jāpiešķir papildu resursi. (6) Lai nodrošinātu atbalstu Āfrikas Savienības APRM mehānismam (Āfrikas salīdzinošās pārskatīšanas mehānisms), kura mērķis ir veicināt politisko stabilitāti, ekonomikas izaugsmi un ilgtspējīgu attīstību, ir jāpiešķir papildu resursi. (7) Lai nodrošinātu, ka tiek īstenoti rīcības plāni graustu kvartālu sakopšanai ĀKK valstu specifiskās zonās, ir jāpiešķir papildu resursi, IR NOLEMUSI ŠADI. 1. pants – ĀKK valstu sadarbība saskaņā ar reģionālajai sadarbībai un reģionālajai integrācijai paredzēto dotāciju No 9. EAF dotācijas rezerves, kas paredzēta ilgtermiņa attīstībai, 110 miljonus euro pārskaita uz ĀKK valstu sadarbībai paredzēto asignējumu saskaņā ar dotāciju reģionālajai sadarbībai un integrācijai atbilstīgi mērķiem, kas noteikti ĀKK un EK nolīguma 28., 29. un 30. pantā. Šo summu var izmantot šādiem mērķiem. 1.1 Izveidot „ES un Āfrikas partnerattiecības infrastruktūrai” (70 miljoni euro): no šīs summas jānodrošina ieguldījums EUR 60 miljonu apmērā ieguldījumu fondā, ko pārvalda Eiropas Investīciju banka (EIB), un EUR 10 miljoni jāpiešķir, lai finansētu sagatavošanas darbības un pētījumus infrastruktūras plānošanai Āfrikā. 1.2 Sekmēt ĀKK valstu integrāciju pasaules tirdzniecībā (līdz 20 miljoniem euro): piešķirt līdz 10 miljoniem euro, lai stiprinātu Kopienas atbalstu daudzpusējai „integrētai pamata” iniciatīvai, un līdz 10 miljoniem euro, lai turpinātu Kopienas projektu, kura mērķis ir veicināt ĀKK valstu aktīvāku līdzdalību Pasaules Tirdzniecības organizācijā (PTO). 1.3 Nodrošināt sekojošu darbību finansēšanu, kas sniedz labumu daudzām ĀKK valstīm vai visām šīm valstīm (līdz 20 miljoniem euro): finansiāls atbalsts pētniecības projektam cukura nozarē, kurš papildina reformu atbalsta darbības valstīs, uz kurām attiecas „cukura protokols” (līdz 9 miljoniem), ERASMUS MUNDUS „loga” radīšana par labu ĀKK valstīm (līdz 5 miljoniem), atbalsts ieguldījumu fondam par labu Āfrikas Savienības APRM mehānismam (Āfrikas salīdzinošās pārskatīšanas mehānisms) (līdz 2 miljoniem) un atbalsts ANO MĀJOKLIM par labu „līdzdalības programmai nolūkā uzlabot graustu kvartālus ĀKK valstīs” (līdz 4 miljoniem). 2. pants – Atbalsta pieprasījums Saskaņā ar ĀKK un EK nolīguma IV pielikuma 13. panta 2. punktu ĀKK un EK Ministru padome aicina Komisiju finansēt 1. pantā paredzētās darbības. 3. pants – Stāšanās spēkā Lēmums stāsies spēkā tā pieņemšanas dienā. [vieta] ĀKK UN EK Ministru padomes vārdā – priekšsēdētājs [1] OV L 317, 15.12.2000., 3. lpp. [2] OV L 287, 28.10.2005., 4. lpp.